**NOTĂ INFORMATIVĂ**

**la proiectul de lege pentru modificarea unor acte normative**

**(confecționarea și/sau comercializarea uniformei de serviciu a funcționarului public cu statut special din cadrul Ministerului Afacerilor Interne)**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul de lege pentru modificarea unor acte normative (confecționarea și/sau comercializarea uniformei de serviciu a funcționarului public cu statut special din cadrul Ministerului Afacerilor Interne) a fost elaborat de către Ministerul Afacerilor Interne. |
| **2. Condițiile ce au impus elaborarea proiectului de act normativ și finalitățile urmărite** |
| Potrivit prevederilor art. 64 alin. (5) din Legea nr. 288/2016 privind funcționarul public cu statut special din cadrul Ministerului Afacerilor Interne, folosirea ilegală a uniformei de serviciu și însemnelor distinctive ale Ministerului Afacerilor Interne, precum şi profanarea acestora, atrage răspundere în conformitate cu legislația în vigoare.  Analizând legislația pertinentă s-a constatat că, pentru uzurparea de calități oficiale prin folosirea ilegală a uniformei de serviciu cu însemne distinctive, cu simbolica autorităților publice sau cu aspect similar ce ar permite confundarea, dacă nu este însoțită de săvârșirea unei infracțiuni, este stabilită răspunderea contravențională conform art. 324 ,,Uzurparea de calități oficiale” din Codul contravențional nr. 218/2008. Pedeapsa aplicată în cazul respectiv este amenda de la 18 la 48 de unități convenționale.  De asemenea, legiuitorul la art. 351 din Codul penal nr. 985/2002 a instituit răspunderea penală pentru uzurparea de calități oficiale, însoțită de săvârșirea pe această bază a altei infracțiuni, sub formă de amendă în mărime de până la 950 unități convenționale sau cu muncă neremunerată în folosul comunității de la 180 la 240 de ore, sau cu închisoare de pană la 3 ani.  Aceeași acțiune săvârșită de două sau mai multe persoane, se pedepsește cu amendă în mărime de la 650 la 1050 unități convenționale sau cu închisoare de până la 4 ani.  Coroborând normele legale menționate supra, se atestă că, pentru folosirea ilegală a uniformei de serviciu și/sau însemnelor distinctive ale autorităților administrative și instituțiilor din subordinea Ministerului Afacerilor Interne s-a instituit răspunderea contravențională și penală doar pentru persoana fizică.  Subsecvent, se relevă că, interzicerea, inclusiv sancționarea, comercializării (vânzării) de către agenții economici a uniformei de serviciu și/sau însemnelor distinctive ale funcționarului public cu statut special din cadrul autorităților administrative și instituțiilor din subordinea Ministerului Afacerilor Interne (polițist, polițist de frontieră etc.), nu este prevăzută de legislație.  În atare circumstanțe, uniformele de serviciu și/sau însemnele distinctive ale funcționarilor publici cu statut special sunt comercializate pe piață, fiind disponibile oricărei persoane, aducând-se atingere prestigiului, imaginii și respectului Ministerului Afacerilor Interne, în calitatea sa de autoritate publică, a cărui misiune are ca scop apărarea drepturilor și libertăților fundamentale ale persoanei prin activități de menținere, asigurare și restabilire a ordinii și securității publice, de prevenire, investigare și de descoperire a infracțiunilor și contravențiilor.  Mai mult, uniforma de serviciu și/sau însemnele distinctive constituie un atribut indispensabil care determină apartenența funcționarului public cu statut special la organul de ocrotire a normelor de drept, iar prerogativa de a folosi o calitate oficială aparține exclusiv persoanei care este investită, în condițiile legii, cu această calitate.  În contextul regional de securitate și în ceea ce privește riscurile și pericolele asociate comercializării și confecționării uniformelor de serviciu și/sau însemnelor distinctive ale funcționarilor publici cu statut special din cadrul Ministerului Afacerilor Interne în afara procedurilor legale de achiziție, există câteva aspecte importante de luat în considerare:   1. Siguranța națională și regională: Uniformele de serviciu și/sau însemnele distinctive funcționarilor publici cu statut special din cadrul Ministerului Afacerilor Interne, reprezintă un element crucial al identității și autorității acestora în procesul de menținere a ordinii și securității publice. Comercializarea sau confecționarea uniformelor de serviciu și/sau însemnelor distinctive în afara procedurilor legale de achiziție ar putea compromite siguranța națională și regională prin crearea unui mediu vulnerabil la infiltrare sau atacuri; 2. Utilizarea incorectă sau abuzivă: Uniformele de serviciu și/sau însemnelor distinctive ale funcționarilor publici cu statut special sunt simboluri de autoritate și putere care pot fi utilizate în mod incorect sau abuziv de către persoane neautorizate care obțin acces la acestea prin canale neoficiale. Persoanele sau grupurile care obțin astfel de uniforme și/sau însemne distinctive ar putea să le folosească pentru a realiza acțiuni ilegale sau pentru a crea dezordine, afectând stabilitatea regională și încrederea publicului în instituțiile de stat; 3. Risc de terorism și infracționalitate transfrontalieră: În contextul mediului regional de securitate, comercializarea sau confecționarea uniformelor de serviciu și/sau însemnelor distinctive în afara procedurilor legale de achiziție ar putea oferi oportunități pentru grupuri teroriste sau organizații criminale transfrontaliere să obțină acces la uniforme și să le folosească în scopuri ilegale sau teroriste, subminând astfel securitatea regională; 4. Subminarea ordinii publice și a autorității statului: Comercializarea sau confecționarea uniformelor de serviciu și/sau însemnelor distinctive în afara procedurilor legale de achiziție poate submina autoritatea statului și capacitatea sa de a menține ordinea publică. Utilizarea uniformelor și/sau însemnelor distinctive de către entități neautorizate poate crea confuzie în rândul populației și poate facilita acțiuni ilegale sau violente împotriva instituțiilor de stat sau a cetățenilor, amenințând astfel stabilitatea și coeziunea socială; 5. Riscuri pentru forțele de ordine și securitate publică: Funcționarii publici cu statut special care poartă uniforme de serviciu și/sau însemne distinctive trebuie să inspire încredere și respect în rândul cetățenilor. Comercializarea sau confecționarea uniformelor de serviciu și/sau însemnelor distinctive în afara procedurilor legale de achiziție ar putea duce la apariția unor uniforme și însemne distinctive falsificate sau de calitate inferioară, care nu îndeplinesc standardele necesare de siguranță și protecție. Aceasta ar putea pune în pericol viața și siguranța forțelor de ordine și a altor funcționari publici cu statut special, diminuând capacitatea acestora de a-și îndeplini sarcinile de asigurare, menținere și restabilire a ordinii și securității publice.   Subsidiar, se remarcă o prevedere legală tangențială aspectului de comercializare și confecționare a uniformelor de serviciu și însemnelor distinctive, se regăsește reglementată la art. 372 din Codul contravențional ,,Introducerea în uz sau purtarea ilegală a uniformei militare și a însemnelor gradului militar, ale genului de arme și ale apartenenței departamentale”, conform căruia:  (1) Introducerea în uz, pentru lucrătorii instituțiilor publice și ai agenților economici, a uniformei și a însemnelor similare uniformei și însemnelor gradelor militare, se sancționează cu amendă de la 60 la 120 de unități convenționale aplicată persoanei cu funcție de răspundere, cu amendă de la 120 la 240 de unități convenționale aplicată persoanei juridice.  (2) Purtarea ilegală a uniformei militare și a însemnelor gradului militar, ale genului de arme și ale apartenenței departamentale, se sancționează cu amendă de la 30 la 60 de unități convenționale.  Un alt model legislativ, care merită atenție, este cel reprezentat la art. 8 din Hotărârea Guvernului României nr. 1061/2002 (republicată) privind stabilirea uniformei, echipamentului specific, însemnelor distinctive, insignei și documentului de legitimarea pentru polițiști, conform căruia producerea și/sau comercializarea, în tot sau în parte, a unor articole de echipament sau a unor însemne distinctive din compunerea uniformelor polițiștilor, stabilite potrivit prevederilor prezentei hotărâri, de către persoane fizice sau juridice, în afara procedurilor legale de achiziție derulate de Ministerul Afacerilor Interne ori de autoritățile administrative/instituțiile aflate in subordinea acestuia, constituie contravenție și se sancționează cu amendă contravențională de la 10.000 lei la 50.000 lei.  În concluzie, necesitatea amendării cadrului normativ este condiționată de faptul că, tot mai frecvent se constată cazuri de purtare nejustificată și în afara cadrului legal a uniformei de serviciu și însemnelor distinctive a funcționarilor publici cu statut special din cadrul autorităților administrative și instituțiilor din subordinea Ministerului Afacerilor Interne de către persoanele fizice care nu au acest drept, motiv pentru care se impune necesitatea atragerii la răspundere și a persoanelor fizice sau juridice pentru confecționarea și/sau comercializarea uniformelor de serviciu și însemnelor distinctive a funcționarilor menționați supra, în afara procedurilor de achiziții publice, cu excepția cazului în care confecționarea uniformei de serviciu și/sau însemnelor distinctive se efectuează la solicitarea funcționarului public cu statut special, în baza legitimației de serviciu sau demersului scris al subdiviziunii în care activează.  Raționamentul completărilor înaintate constă în faptul că, achiziționarea uniformelor de serviciu și/sau a însemnelor distinctive ale funcționarilor publici cu statut special din cadrul Ministerului Afacerilor Interne se efectuează în temeiul contractelor de achiziții publice de bunuri, încheiate conform procedurilor reglementate de Legea nr. 131/2015 privind achizițiile publice, în care se consemnează despre lotul (numărul) de bunuri ce urmează să fie confecționate.  Așadar, agentul economic va fi îndreptățit să confecționeze uniforme de serviciu și/sau însemne distinctive nominalizate doar in temeiul unui contract de achiziții publice, circumstanțe în care confecționarea bunurilor respective se va efectua doar la solicitarea Ministerului Afacerilor Interne, iar comercializarea acestora către alți subiecți va fi interzisă.  Concomitent, se vor diminua cazurile de folosire ilegală a uniformei de serviciu și însemnelor distinctive ale funcționarului public cu statut special din cadrul Ministerului Afacerilor Interne de către alte persoane fizice care nu dispun de acest drept, doar pe parcursul anilor 2020-2023, au fost constatate 36 cazuri de purtare ilegală a uniformei de serviciu şi însemnelor distinctive ale MAI, fiind întocmite 36 procese-verbale cu privire la contravenție în baza art. 324 Cod contravențional (Uzurparea de calități oficiale prin folosirea ilegală a uniformei cu însemne distinctive, cu simbolica autorităților publice sau cu aspect similar ce ar permite confundarea, dacă nu este însoțită de săvârșirea unei infracțiuni).  Totuși, ca derogare de la articolul nou propus în proiect, funcționarul public cu statut special din cadrul Ministerului Afacerilor Interne va avea posibilitatea să își procure uniforma de serviciu din surse financiare proprii, în situații neordinare (spre exemplu, mărimi nestandarde sau de a deține câteva complete de uniforme de serviciu) sau demersului scris al subdiviziunii în care activează, ca excepție, se va permite confecționarea uniformei de serviciu, în mod individual, cu respectarea strictă a modelului aprobat, precum și a procesului tehnologic de confecționare, stabilite prin Hotărârea Guvernului nr. 676/2023 privind aprobarea normelor, descrierii și modelului uniformei funcționarului public cu statut special din cadrul Ministerului Afacerilor Interne, precum și Hotărârea Guvernului nr. 83/2024 privind aprobarea însemnelor distinctive generale ale Ministerului Afacerilor Interne.  Totodată, în conformitate cu prevederile art. 64 alin. (8) din Legea nr. 288/2016, portul uniformei de serviciu după încetarea raportului de serviciu se permite veteranilor și pensionarilor Ministerului Afacerilor Interne în cadrul ceremoniilor oficiale organizate cu ocazia sărbătorilor naționale și profesionale, precum și al activităților comemorative. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu are ca scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Se propune modificarea Legii nr. 288/2016 privind funcționarul public cu statut special din cadrul Ministerului Afacerilor Interne și Codului contravențional nr. 218/2008, după cum urmează:  1. Articolul 64 din Legea nr. 288/2016 privind funcționarul public cu statut special din cadrul Ministerului Afacerilor Interne, se completează cu alin. (51) prin care confecționarea și/sau comercializarea de către persoane fizice sau juridice a uniformei de serviciu și/sau însemnelor distinctive ale funcționarului public cu statut special din cadrul Ministerului Afacerilor Interne, în afara procedurilor legale de achiziție derulate de Ministerul Afacerilor Interne sau de autoritățile administrative/instituțiile aflate în subordinea acestuia, va fi interzisă, cu excepția cazului în care confecționarea uniformei de serviciu şi/sau însemnelor distinctive se va efectua la solicitarea funcționarului public cu statut special, în baza legitimației de serviciu sau demersului scris al subdiviziunii în care activează.  2. Completarea cu articolul 3241 Cod contravențional nr.218/2008 prin care se va institui componența de contravenție pentru confecționarea și/sau comercializarea de către persoane fizice sau juridice a uniformei de serviciu și/sau însemnelor distinctive ale funcționarului public cu statut special din cadrul Ministerului Afacerilor Interne, în afara procedurilor legale de achiziție derulate de Ministerul Afacerilor Interne și autoritățile administrative/instituțiile aflate în subordinea acestuia.  Totodată, faptele descrise supra vor fi sancționate cu amendă de la 20 până la 80 de unități convenționale aplicată persoanei fizice, cu amendă de la 90 până la 150 de unități convenționale aplicată persoanei cu funcție de răspundere, cu amendă de la 110 până la 160 de unități convenționale aplicată persoanei juridice cu privarea de dreptul de a desfășura o anumită activitate pe un termen de la 3 luni până la 5 luni.  3. De asemenea, în cuprinsul alineatelor (4) și (5) din articolul 400 Cod contravențional, textul „324” se substituie cu textul „3241”, pentru a atribui competența de constatare și examinare a contravenției din domeniul confecționării și/sau comercializării uniformei de serviciu și însemnelor distinctive ale funcționarului public cu statut special din cadrul Ministerului Afacerilor Interne, precum și remiterea proceselor-verbale cu privire la contravenție în adresa instanței de judecată competente pentru examinare.  În context, se remarcă că, inovația legislativă constă în completarea Legii nr. 288/2016 cu prevederi privind interzicerea comercializării uniformei de serviciu și însemnelor distinctive ale funcționarului public cu statut special din cadrul Ministerului Afacerilor Interne, de către persoane fizice sau juridice, în afara procedurilor legale de achiziții publice, precum și stabilirea răspunderii contravenționale pentru încălcarea acestei interdicții, prin instituirea unei noi componențe de contravenție. |
| **5. Fundamentarea economico - financiară** |
| Implementarea acestui proiect nu necesită alocarea unor resurse financiare suplimentare de la bugetul de stat. |
| **6. Modul de încorporare a actului în cadrul normativ în vigoare** |
| Proiectul de lege se încadrează în cadrul normativ și aprobarea acestuia nu necesită modificarea altor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional și Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, proiectul urmează a fi plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice”, precum și pe platforma guvernamentală: https: //particip.gov.md.  La 25 iulie 2023, anunțul privind inițierea procesului de elaborare a Analizei Impactului și anunțul privind elaborarea proiectului de lege pentru modificarea unor acte normative (confecționarea și/sau comercializarea a uniformei de serviciu a funcționarului public cu statut special din cadrul Ministerului Afacerilor Interne) fost plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice/Inițierea elaborării actelor normative” și pe platforma guvernamentală www. particip.gov.md, fiind expusă argumentarea necesității de a adopta acest act normativ și termenul-limită, locul şi modalitatea în care părțile interesate pot prezenta sau expedia recomandări.  <https://particip.gov.md/ro/document/stages/proiectul-hotararii-guvernului-cu-privire-la-aprobarea-proiectului-de-lege-pentru-modificarea-unor-acte-normative-interzicerea-comercializarii-uniformei-de-serviciu/10865>  Prin demersul MAI nr. 38/2-1741 din 13 mai 2023, proiectul actului normativ și proiectul analizei impactului de reglementare au fost consultate cu autoritățile și instituțiile din subordinea Ministerului Afacerilor Interne, iar opiniile instituționale și propunerile înaintate au fost luate în considerare la definitivarea proiectului.  Prin demersul MAI nr. 38/1264 din 19 martie 2024, în adresa organizațiilor comerciale cu activități în domeniul în domeniul confecționării și comercializării uniformelor de serviciu şi/sau însemnelor distinctive ale funcționarului public cu statut special, au fost remise pentru consultare proiectele actelor elaborate și solicitată expunerea pe marginea acestora, cu înaintarea recomandărilor, obiecțiilor și completărilor motivate, care să contribuie la definitivarea proiectului actului normativ și transmiterea acestuia pentru consultare publică și avizare către autoritățile competente.  Proiectul de lege pentru modificarea unor acte normative (confecționarea și/sau comercializarea a uniformei de serviciu a funcționarului public cu statut special din cadrul Ministerului Afacerilor Interne) și Analiza impactului de reglementare la proiect urmează a fi consultate cu grupurile de interese de bază:   * *autoritățile de reglementare:* Ministerul Dezvoltării Economice și Digitalizării, Ministerul Justiției, Ministerul Finanțelor; * *operatorii economici cu activități în domeniul* *confecționării și/sau comercializării uniformei de serviciu a angajaților cu statut special*; * Comisia de stat pentru reglementarea activității de întreprinzător. |
| **8. Constatările expertizei anticorupție** |
| Proiectul se va transmite pentru efectuarea expertizei anticorupție, conform art. 35 din Legea nr. 100/2017 cu privire la actele normative. |
| **9. Constatările expertizei de compatibilitate** |
| În conformitate cu Legea nr. 100/2017 cu privire la actele normative, proiectul nominalizat nu necesită a fi supus expertizei de compatibilitate. |
| **10. Constatările expertizei juridice** |
| Proiectul se va transmite pentru efectuarea expertizei juridice, conform art. 37 din Legea nr. 100/2017 cu privire la actele normative. |
| **11. Constatările altor expertize** |
| În conformitate cu prevederile pct. 11 subpct. 21) lit. b) din Metodologia de analiză a impactului în procesul de fundamentare a proiectelor de acte normative, aprobată prin Hotărârea Guvernului nr. 23/2019, proiectul Analizei impactului a fost examinat în cadrul ședinței Grupului de lucru al Comisiei de stat pentru reglementarea activității de întreprinzător, la 18 iulie 2023, fiind susținută condiționat cu votul membrilor Grupului de lucru, care a fost ajustată în baza recomandărilor și propunerilor înaintate de către expertul Comisiei.  Proiectul de lege pentru modificarea unor acte normative (confecționarea și/sau comercializarea a uniformei de serviciu a funcționarului public cu statut special din cadrul Ministerului Afacerilor Interne) nu cade sub incidența altor expertize, în condițiile Legii nr. 100/2017 cu privire la actele normative. |

**Secretar general adjunct**

**al ministerului Vladislav COJUHARI**